REGULAMENTUL (CE) NR. 162/2007 AL COMISIEI
din 19 februarie 2007
de modificare a Regulamentului (CE) nr. 2003/2003 al Parlamentului European și al Consiliului cu privire la îngrășăminte, în sensul adaptării anexelor I și IV ale acestuia la progresul tehnic
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2003/2003 al Parlamentului European și al Consiliului din 13 octombrie 2003 cu privire la îngrășăminte (1), în special articolul 31 alineatul (3),
întrucât:
(1)
Secțiunea E a anexei I la Regulamentul (CE) nr. 2003/2003 specifică acele tipuri de îngrășăminte cu oligoelemente anorganice, care pot fi desemnate ca „îngrășăminte CE” în conformitate cu articolul 3 din acel regulament. Lista include un număr de îngrășăminte în care oligoelementul este combinat chimic cu un agent de chelatare. Tabelul E.3.1 din anexă furnizează o listă cu agenții de chelatare autorizați.
(2)
Specificarea tipului de îngrășământ în conținutul căruia fierul este oligoelementul chelat permite utilizarea fie a unui singur agent de chelatare autorizat, fie a unui amestec al acestora, cu condiția ca fracțiunea chelată să poată fi cuantificată prin intermediul metodei descrise în standardul european EN 13366, iar agenții de chelatare individuali din amestec să poată fi identificați separat și cuantificați în conformitate cu EN 13368.
(3)
Se recomandă actualizarea a trei aspecte legate de dispozițiile privind îngrășământul cu oligoelemente pe bază de fier care conține fier chelat. În primul rând, pentru a clarifica faptul că cel puțin 50 % din proporția de fier solubil în apă trebuie să fie chelată cu ajutorul agenților de chelatare autorizați. În al doilea rând, pentru a specifica faptul că un agent de chelatare autorizat poate fi menționat în denumirea tipului de îngrășământ, numai dacă acesta chelează cel puțin 1 % din proporția de fier solubil în apă. În al treilea rând, pentru a generaliza trimiterea la standardele europene, cu scopul de a permite utilizarea și a altor standarde europene.
(4)
Denumirile chimice ale agenților de chelatare autorizați enumerați în secțiunea E.3.1 a anexei I la Regulamentul (CE) nr. 2003/2003 au rolul de a face diferențierea între anumiți izomeri ai aceleiași substanțe într-o manieră descriptivă. Având în vedere că există diverse nomenclaturi uzuale folosite de comunitatea științifică pentru aceste substanțe, apare și riscul unei identificări eronate. În vederea asigurării identificării fără ambiguități a agenților de chelatare, se recomandă ca numerele CAS (Serviciul de catalogare a chimicalelor din cadrul Societății Chimice Americane) corespunzătoare, care identifică în mod unic diferiții izomeri ai agenților de chelatare, să fie furnizate pentru fiecare înregistrare din anexă. De aceea se recomandă eliminarea a trei izomeri ai agenților de chelatare, care nu pot fi identificați fără ambiguități prin numărul CAS.
(5)
Se recomandă utilizarea unei nomenclaturi mai consecvente pentru agenții de chelatare, iar mențiunea potrivit căreia agenții de chelatare trebuie să se se conformeze legislației comunitare ar trebui să fie mai exactă.
(6)
Anexa IV la Regulamentul (CE) nr. 2003/2003 furnizează descrieri detaliate ale metodelor de analiză care vor fi utilizate pentru măsurarea conținutului de nutrienți al „îngrășămintelor CE”. Este necesar ca acele descrieri să fie ajustate pentru a avea valori de analiză corecte.
(7)
Astfel, Regulamentul (CE) nr. 2003/2003 trebuie modificat corespunzător.
(8)
Măsurile prevăzute în acest regulament sunt în conformitate cu avizul Comitetului înființat prin articolul 32 al Regulamentului (CE) nr. 2003/2003,
ADOPTĂ PREZENTUL REGULAMENT:
Articolul 1
(1) Anexa I la Regulamentul (CE) nr. 2003/2003 se modifică în conformitate cu anexa I la prezentul regulament.
(2) Anexa IV la Regulamentul (CE) nr. 2003/2003 se modifică în conformitate cu anexa II la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 februarie 2007.